
INNLEDNING

av

Jon Gunnar Jørgensen

NJÅLS SAGA OG ISLENDINGESAGAENE

Islendingesagaene – eller ættesagaene som de ofte har blitt kalt i Norge – er Nordens viktigste bidrag til verdenslitteraturen. De utgjør den mest originale og betydningsfulle genren innenfor den rikholdige islandske sagalitteraturen. Og blant de ca. førti sagaer som regnes til denne sjangeren, er Njåls saga dronningen. Den er den største og gjennom tidene trolig den mest leste. Det er neppe blitt skrevet mer om noen annen islendingesaga. Den er også blant de sagaene som er overlevert i flest håndskrifter og som finnes i flest utgaver og oversettelser. Leseren forstår lett hvorfor. Dette er en gripende historie om heltemot, vennskap, troskap og svik, strid og forsoning. Hovedpersoner er den bunnhederlige helten Gunnar på Lidarende og den kloke og klarsynte Njål Torgeirsson. De to berger sitt vennskap gjennom alle prøvelser, men deres nærmeste skaper konflikter som likevel til slutt leder dem begge i døden. Islendingesagaene er den islandske nasjonens stolthet, og Njåls saga står frem som den gjeveste. Det sies på Island at man helst skal lese den en gang hvert år!

Sjangeren islendingesagaer karakteriseres av at hovedpersonene er bosatt på Island og at handlingen er lagt til generasjonene like før kristningen, eller kanskje litt lenger frem. Noen sagaer trekker handlingen tilbake til landnåmet (ca. 874) og begynner fortellingen med bakgrunnen for at en familie bryter opp fra Norge og slår seg ned på Island. I Njåls saga står selve kristningsprosessen helt sentralt, og vi får høre om hvordan den nye troen ble innført og vedtatt på Alltinget i år 1000. Etter omfattende og blodige konflikter ser vi til slutt at freden blir gjenopprettet gjennom soning og forsoning når de to hovedmotstanderne Kåre og Flose omfavner hverandre etter at de begge har vært på pilegrimsvandring.

Fortellerteknikken i islendingesagaene kan virke enkel, men er svært avansert. Fortelleren gjennomfører en autoral synsvinkel. Alt beskrives fra tilskuerens perspektiv. Vi hører aldri direkte hva personene føler eller tenker, bare hva de sier og gjør. Vi kan bare tenke oss hvilke følelser som strømmer gjennom Flose etter at Skarphedin har fornærmet ham på tinget. Fortelleren skriver bare: «Da sparket Flose til godset og sa at han ikke ville ha en eneste mynt av det» (kap. 123).

Fra tilskuerens perspektiv beskriver fortelleren det folk har sett og fortalt. Han avholder seg fra å kommentere handlingen. Han moraliserer ikke og overlater til leserne å tolke det som skjer. Likevel skal man ikke dykke langt under overflaten for å finne en undertekst. Her foregår diskusjoner av etiske dilemma, trosspørsmål, møtet med livet og døden, kjærlighet og forpliktelser. Men som Ibsens dramaer setter sagaene tankene i gang uten alltid å gi klare svar.

Islendingesagaene er anonym litteratur. Vi kjenner ikke navnet på forfatteren til en eneste av dem. Forskerne har forsøkt å koble kjente navn til enkelte sagaer, men noe mer enn gode gjetninger har ikke kommet ut av det. Grunnen er nok rett og slett den at det lå i sjangerkonseptet at forfatteren ikke skulle tre frem. Fortelleren gir inntrykk av at han bygger beretningen på tradisjon. Om Gunnars siste kamp leser vi: «Nå fikk Gunnar to sår, og folk sier at han hverken brydde seg om sår eller bane» (kap. 77), og et annet sted: «Det fortelles at Kolbein da bød Rapp å spise med seg, og det tok Rapp imot (kap. 87), og «Det fortelles at Flose endte sitt liv på en utenlandsreise» (kap. 159). Fortelleren tillegger tradisjonen forfatterautoriteten i stedet for å ta den selv. Inntil et stykke ut på nittenhundretallet hadde forskerne også stor tiltro til at det virkelig var slik. I dag er det vanlig å tillegge den kreative forfatteren større spillerom.

HISTORIE OG FIKSJON

Vi regner med at de fleste islendingesagaene har blitt til på 1200-tallet og de yngste på 1300-tallet. Det er altså tre århundrer som skiller forfatterens samtid og sagaenes handlingstid. Njåls saga er ikke blant de eldste, man mener den er skrevet i siste kvartal av 1200-tallet, kanskje ca. 1280.

Sjangeren er formet i en brytningstid preget av blodige maktkamper mellom høvdinger som endte med at Island kom inn under den norske kronen i 1262–64. Sagaenes handling er også lagt til en brytningstid, overgangen til kristendommen. De blodige og tragiske konfliktene som utspiller seg i sagaene, avspeiler forfatternes samtid. Tidsforskjellen gir rom for en kunstnerisk behandling av grunnleggende menneskelige og samfunnsmessige temaer.

Vi tror ikke lenger at sagaene utelukkende er faktisk historieskriving, men de har likevel en historisk kjerne. Vi kan si de har vokst frem i et samspill mellom tradisjon, historisk kunnskap og fiksjon. Det ser ut til at det har skjedd en utvikling fra historieskriving mot fiksjon. Noen sagaer er mer historiske enn andre. Alle islendingesagaene er skrevet innenfor en historisk ramme; mange hendelser og de fleste personene er også dokumentert i andre kilder. Men historiene er formet av en forfatter.

SAGASAMFUNNET

Med opprettelsen av Alltinget i 930 fikk Island en statskonstituerende institusjon, og den islandske fristaten ble grunnlagt. Landet fikk et felles lovverk, Grågås, og denne konstitusjonen gjaldt helt til landet kom inn under den norske kronen på 1260-tallet. Det islandske sagasamfunnet var et høvdingevelde, og det kan diskuteres om det kan kalles en stat, siden det ikke fantes noe statsoverhode eller noen utøvende makt. Landet ble i ca. 960 inndelt i fire lovområder, fjerdinger (se kart). I tre av fjerdingene var det tre tinglag, i nordlandsfjerdingen var det fire, alle underordnet Alltinget. Mindre saker ble behandlet på vårtingene ute i distriktene, mens de store sakene ble ført på Alltinget på Tingvellir.

Tittelen på høvdingene som hadde sete på tinget, var gòde (norr. goði). Det var opprinnelig 36 gòdeplasser, gòdord, i landet, men med inndelingen i landsfjerdinger ble det 39, siden det ble lagt et ekstra tinglag til den folkerike nordlandsfjerdingen. Gòden hadde sete på tinget sammen med to tingmenn som han selv valgte. På tinget var det tre benkerader, og gòdens plass var på den midterste. Han hadde den ene av følgesmennene sine på benken foran, den andre bak.

Den overordnede forsamlingen på Alltinget, var lagretten. Her lå den lovgivende myndigheten. Spørsmål om fortolkning av loven ble også avgjort her, men lagretten hadde ingen dømmende funksjon. Sakene skulle behandles og føres til doms distriktsvis etter hvilken fjerding den saksøkte hørte hjemme i. Man måtte fremme saken i riktig fjerdingsrett. Ca. år 1005 ble det i tillegg opprettet en femterett. Der skulle det føres saker som ikke hadde funnet løsning i fjerdingsrettene. Med opprettelsen av femteretten ble det også opprettet nye gòdord, så antallet ble 48. Opprettelsen av femteretten er tema i Njåls saga (kap. 97), og sagaen lar Njål være hjernen bak nyordningen.

Lagretten ble ledet av lovsigemannen. Det var en lovkyndig høvding som nøt stor tillit og ble valgt for perioder på tre år. I Njåls saga møter vi Torgeir fra Ljosavatn som kryper under en skinnfell og finner råd som redder landet fra kaos når kristne og hedninger står mot hverandre på tinget i år 1000. Ved opprettelsen av femteretten (kap. 97) og under stridighetene på tinget før og etter brannen på Bergtorskvål er det Skafte Toroddsson som bekler embetet.

KONFLIKT, FORSONING, DOM OG SANKSJONER

Alle islendingesagaer bygges opp rundt en eller flere konflikter. Det er ikke uvanlig at partene havner uforskyldt i konflikt på grunn av forpliktelser overfor familie og forbundsfeller. Konfliktene blir derfor ofte tragiske.

Om en person eller en familie blir utsatt for et overgrep eller en provokasjon, må de reagere, ellers vil det medføre tap av ære. De kan enten hevne seg eller kreve kompensasjon. De gode, hederlige sagaheltene prøver å hindre at konflikter utvikler seg, slik som vennene Gunnar og Njål i denne sagaen. Når konene deres provoserer hverandre med fornærmelser og drap, ordner Njål og Gunnar opp med forlik. De viser hverandre stor tillit og raushet ved å tilby den fornærmede selvdømme for å få saken ut av verden. Selvdømme innebærer at den fornærmede parten selv fastsetter en rimelig kompensasjon. Det er så en æressak for motparten å etterkomme kravet. Når saken er oppgjort, er partene forlikte.

En annen mulig vei til forsoning er at partene blir enige om en forliksdom. Da oppnevner de en dommer som har begges tillit, eller de får i stand en domsnemnd som fastsetter betingelsene for et forlik, som så begge parter må akseptere.

Om partene ikke blir enige om forlik, kan saken føres til doms på tinget. Da er det en omfattende og detaljert saksgang som må følges, og dette får vi høre mye om i Njåls saga. Den fornærmede parten må først stevne motparten, og det skal skje hjemme på motpartens gård (se f.eks. Otkjells stevning av Gunnar i kap. 50). Så skal saken fremmes på tinget, og den anklagede skal legge frem forsvar. I alle ledd skal det føres vitner, og de må sverge fastsatte eder. Hele veien skal lovens bestemmelser om vitneførsel, edsformularer og saksgang følges til punkt og prikke, ellers kan saken forspilles, og bli avvist i retten. I Njåls saga er de juridiske prosessene en viktig del av handlingen, f.eks. ved at utspekulerte sakførere forsøker å lure motstanderne til å gjøre feil og dermed få saken sin forspilt.

Om heller ikke rettens vei var farbar, fantes det en annen løsning, i alle fall før innføringen av kristendommen. Man kunne utfordre motparten til holmgang, en tvekamp på liv og død. Om motparten ikke stilte opp, måtte han la saken falle. Denne løsningen ser vi også et par eksempler på i Njåls saga (kap. 8 og 24).

I en dom eller et forlik ser vi i hovedsak to typer sanksjoner: bøter eller fredløshet. En vanlig mannsbot blir i sagaene ofte satt til hundrað silfrs, «ett hundre i sølv». Det svarer til 120 (!) ørtuger veiet sølv, som igjen tilsvarer verdien av ca. 20 kyr.[1]

For personer av høy rang ble gjerne boten satt høyere. I Njåls saga varierer den normale mannsboten mellom ett og to «hundrer i sølv» for frie menn. En trellebot var lavere. Den dreptes status og omstendighetene rundt drapet hadde betydning for botens størrelse. Boten for Hoskuld Hvitanesgòde ble satt til åtte hundrer i sølv i forliksdommen (kap. 145). Det var minst det firedobbelte av boten for en standsperson og skulle være den høyeste boten som til da var satt for et drap.

For alvorlige forbrytelser ble det idømt fredløshet. Fredløshet innebar at man ble fratatt lovens beskyttelse og kunne drepes. Det var to grader av fredløshet. Begrenset fredløshet eller forvisning innebar at man måtte forlate landet for en periode, gjerne tre år. Den dømte måtte også betale en mindre avgift, en mark sølv, for livet sitt (fjörbaugr, «redningsring»). 1/8 (en øre) av denne summen var en avgift (alaðsfestr) til den gòden som sto for «feransdommen» (féránsdómr). Feransdom var et rettsmøte der den fredløse kunne fradømmes sin eiendom. Den skulle avholdes på eiendommen til den dømte innen to uker etter fredløshetsdommen, og den dømte fikk en rimelig frist til å forlate landet. Inntil avreisen kunne han leve trygt innenfor et avgrenset område (fjörbaugsgarðr), gjerne nærområdet rundt hjemgården eller herredet han hørte hjemme i. Når utenlandsreisen var gjennomført, var dommen sonet.

Om man ble dømt til full fredløshet, var det ingen nåde. Da kunne man fritt drepes, og ingen hadde lov til å yte den fredløse noen hjelp, hverken mat, husrom eller skyss. Fredløshet var altså ingen egentlig dødsdom, men en inndragelse av personens rettsbeskyttelse. Kjente sagahelter som levde i mange år som fredløse, er Gisle Sursson og Grette Åsmundsson.

VERDIER

De vanligste verdimålene i sagasamfunnet var vadmel og sølv. Vadmel ble målt i alen og sølv i mark, øre og ørtug. Verdimålet «et hundre» betydde 120 alen vadmel. Det virker underlig at «hundre» som regel betyr 120, men det var gjerne snakk om et «stort hundre» (hundrað tolfrœtt) og ikke et «lite» (tírœtt), dette er en rest av et eldre regnesystem med 12 som en grunnstørrelse. En mark var ca. 214 gram sølv, og en mark kunne deles i åtte ører og en øre i tre ørtuger.

Forholdet mellom sølv og vadmel var på slutten av 1200-tallet, da sagaen ble skrevet 1 : 6. En øre svarte til verdien av seks alen vadmel. I sagaens handlingstid var forholdet trolig 1 : 8. Hundre alen vadmel svarte også omtrent til verdien av en ku.

ALLIANSER, VENNSKAP OG SLEKTSKAP

Den islandske fristaten hadde lover og domsmakt, men ingen utøvende makt. Om en mann ble idømt bøter eller fredløshet på tinget, var det opp til saksøkeren å sørge for at dommen ble iverksatt. Derfor var det viktig for begge parter å ha allianser å støtte seg til. Den som sto alene, var i praksis rettsløs.

Den grunnleggende alliansen var slekten man var født inn i. Forpliktelsene overfor slektningene var sterke, men så kunne man også forvente støtte fra slekten om man kom ut i vanskeligheter. Hederlige og rettskafne personer kunne ha svikefulle og uhederlige slektninger. Om ukloke mennesker selvforskyldt kom opp i vanskeligheter, var det likevel slektningenes plikt å hjelpe dem. Mange tragiske konflikter vokser frem i sagaene på denne måten.

Alliansene kunne styrkes og utvides på flere måter. Den viktigste var gjennom ekteskap; da ble to slekter knyttet sammen. Derfor var ekteskapet ingen privatsak, men et slektsanliggende, og det var familieoverhodene som avtalte ekteskap for sine døtre og sønner.

Fostring var svært vanlig i sagasamfunnet, og vi kan skille mellom hjemmefostring og bortefostring. Njålssønnene ble oppfostret hjemme på foreldrenes gård av Tord løysingsson, og vi ser i sagaen at de har sterke bånd til fosterfaren. Bortefostring innebar at de biologiske foreldrene avtalte med en annen familie at deres barn skulle oppfostres hos dem. Det tjente også til alliansebygging mellom familiene. Njål fostret Hoskuld Tråinsson, som vi får høre at han elsket høyere enn sine egne sønner. Med denne fostringen ville Njål sikre freden mellom sin og Hoskulds familie etter at sønnen hans, Skarphedin, hadde drept Hoskulds far.

Fostbrorskap er også alliansebygging, men må ikke blandes sammen med fostring. Fostbrødre er to menn som sverger hverandre troskap, som om de var brødre. Denne typen allianse er ikke så sentral i Njåls saga, men vi ser den f.eks. i Gisle Surssons saga og i Sagaen om fostbrødrene.

I tillegg til disse mer formaliserte alliansestrukturene fantes det naturligvis også vennskapsbånd. Den sterke troskapen mellom de to hovedpersonene i Njåls saga, Njål og Gunnar, bygger hverken på slektskap eller fostring, men på vennskap mellom to hedersmenn. Vennskap kunne styrkes og utvikles gjennom gaver. Det ser vi mange eksempler på i Njåls saga, f.eks. i kapittel 108–9 når den slu konfliktmakeren Mår vil vinne tillit hos Njålssønnene. Båndene mellom gòden og hans tingmenn er også basert på vennskap, og det samme gjelder de skiftende alliansene mellom høvdinger som vi hører mye om i Njåls saga.

ÆRE

Forpliktelsene overfor familie og allierte tvinger ofte hederlige og fredselskende menn til å gå inn i konflikter mot sin vilje, kanskje for å støtte en dårlig sak. En kan spørre hvorfor de vil ofre så mye og ikke velger å holde seg utenfor. Svaret ligger i æren. Æren er menneskets viktigste ressurs. Den som viker unna sine forpliktelser, taper ære, og en æreløs mann er uten menneskeverd.

Kristendommen bringer med seg en fornyelse av æreskodeksen. Selv om handlingen i islendingesagaene for det meste er lagt til tiden før kristningen, blir overgangen til kristendommen ofte tematisert. Leser man nøye, ser man en tydelig undertekst av kristen etikk og tenkemåte. Dette gjelder i høy grad for Njåls saga. Gunnar fremstår som en noble heathen med høyverdig etisk livsførsel. Han er nesten uovervinnelig i kamp, men gir uttrykk for at han misliker å drepe (kap. 54). Han gjør alt han kan for å hindre at konflikter får utvikle seg, men viker ikke tilbake for kamp om det ikke er noen vei utenom.

Konfliktene i Njåls saga begynner med en krangel mellom Njåls kone Bergtora og Gunnars kone Hallgjerd som fører til en rekke drap. Etter at konfliktene har eskalert og ført til kaos og full krig på Alltinget, slår den kristne Side-Hall an en ny tone. Han taler forsoningens og tilgivelsens sak, og for fredens skyld tilbyr han å la sin sønn ligge ubøtt etter kampen.

I samtidssagaen om Torgils og Havlide foregår handlingen på 1100-tallet, godt ut i kristen tid. Sagaen er likevel skrevet på 1200-tallet, som islendingesagaene. I denne sagaen blir konflikten løst ved at kirkens menn overtaler de stridende til å besinne seg. Kristne dyder blir her tydelig koblet til æren. Den gamle æreskodeksen hadde ikke rom for dyder som ydmykhet og tilgivelse. Det kommer inn med den nye tid, og med kristendommen får æreskodeksen et nytt innhold. Denne brytningen ser vi konturene av i Njåls saga.

KVINNER OG MENN

Sagaene foregår i et strengt kjønnsdelt samfunn. Kvinner og menn har hver sine bestemte oppgaver, plikter og rettigheter. Det er mennene som behersker arenaen, men kvinner har likevel fremtredende roller, så også i Njåls saga, der de to rivaliserende kvinnene Hallgjerd og Bergtora driver handlingen i første del av sagaen. Kvinner gifter seg ikke, de blir giftet bort. Mannen får en kone, mens kvinnen blir overlatt til en mann. På islandsk brukes fremdeles ordet brúðkaup (brudehandel) for «bryllup».

Kvinnen hadde en rimelig sikkerhet og selvråderett innenfor ekteskapet. Njåls saga gir flere eksempler på prosessen ved giftermål. Først blir det inngått festermål. Det er en forlovelse, der de to familiene avtaler betingelsene for giftermålet. Brudens familie skal yte medgift, gods som skal følge bruden. Brudgommens familie på sin side skal gi brudegave. Medgift og brudegave er kvinnens eiendom, men forvaltes av mannen som deres felleseie så lenge de er gift. Om ekteskapet oppløses, skal kvinnen ha med seg dette godset. Dette er tema i kapittel 8 og 21–24 i denne sagaen, der Unn krever godset sitt tilbake fra Rut.

Ekteskap er som sagt et familieanliggende. Det er familiefaren som avgjør, og strengt tatt har ikke kvinnen rett til å uttale seg. En klok far vil likevel ta datteren med på råd og ikke gifte henne bort mot hennes vilje. Dette ser vi flere eksempler på i denne sagaen. Vi ser også et eksempel på at en far, Hoskuld, unnlater å spørre om datterens vilje, og det ender virkelig galt.

På gården er arbeidsdelingen slik at kvinnen styrer innendørs, innan stokks, og mannen utendørs. Når Bergtora får spørsmålet om hvilken myndighet hun har på gården, svarer hun: «Jeg er Njåls kone og råder ikke mindre over husfolket enn han» (kap. 36).

Det er lite som er mer skambelagt for en mann enn å bli tillagt kvinnelige egenskaper. Den verste form for nid (ærekrenkelse) er knyttet til seksualitet. Dette ser vi eksempel på i kapittel 123, der Skarphedin beskylder Flose for å være Svinefellsåsens elskerinne. Sagaene gir også eksempler på at kvinner tøyer grensene for kjønnsrollene. F.eks. blir Hallgjerd i denne sagaen kalt «langbrok» (langbukser, kap. 9). Det ser likevel ikke ut til at det er like alvorlig for en kvinne å bli beskyldt for kjønnsoverskridelse som for en mann.

SKJEBNEN

Skjebnetro er sentralt i sagalitteraturen. Bakgrunnen er en forestilling om at de store linjene var lagt i opphavet, både for samfunnet og enkeltmenneskets liv. Noen mennesker hadde innsikt i det som ennå ikke hadde skjedd; denne evnen hadde Njål. Det er en episk lov i sagalitteraturen at en spådom alltid går i oppfyllelse. Ofte signaliserer sagapersonene skjebnetro ved å gi uttrykk for at det som er bestemt, må skje fyllest. I kap. 13 fraråder Torarin sin bror Glum å gifte seg med Hallgjerd, for han tror det vil føre ulykke med seg. Men da Glum insisterer, sier Torarin: «Det er ingenting å gjøre ved. Det som er bestemt, må skje.» Mot slutten av sagaen har Flose en drøm som tyder på at mange vil dø. Han advarer sin allierte Kjetil, men Kjetil svarer: «Alt vil gå som det er bestemt, enten folk skal leve kort eller lenge, men det er godt at du advarer oss» (kap. 149). Det viktigste var ikke å få et langt liv, men å leve og dø med ære.

OVERLEVERING

Njåls saga har blitt flittig lest gjennom mer enn 700 år. Den er bevart – helt eller delvis – i nesten 60 håndskrifter, og hele 19 av disse er fra middelalderen (1300–1550). Det er et uvanlig stort materiale og sier mye om sagaens popularitet. Ingen annen islendingesaga finnes i flere utgaver og oversettelser. Trolig er Njåls saga mer lest enn noen annen islendingesaga.

De to eldste og viktigste manuskriptene til sagaen finnes i Reykjabók (AM 468 4o fra første kvartal av 1300-tallet) og i Möðruvallabók (AM 132 fol fra første halvdel av 1300-tallet). Alle utgaver og oversettelser av sagaen bygger på ett av disse. Frem til 1954 bygget alle vitenskapelige utgaver og alle oversettelser på Reykjabók, som også blir regnet som det eldste av de to. Utgaven i den viktige islandske serien Íslenzk fornrit[2] bygger på Möðruvallabók. Sagateksten er ikke veldig forskjellig i de to manuskriptene, men Reykjabók inneholder en rekke skaldestrofer som ikke finnes i Möðruvallabók. Det dreier seg om hele 27 strofer.[3] Disse er ganske sikkert sekundære, men har likevel fulgt sagaen gjennom middelalderen i alle fall fra ca. 1300.

Njåls saga ble trykt på originalspråket allerede i 1772 i København. Det var en for sin tid nøyaktig og avansert utgave bygget på Reykjabók, men med varianter fra andre håndskrifter. Hundre år senere (1875) kom en viktig vitenskapelig utgave utarbeidet av Konrað Gíslason og Eiríkur Jónsson. Også denne bygger på Reykjabók, men utgiverne har tatt en mengde rettelser inn i teksten fra andre håndskrifter. Det gjelder i enda høyere grad Finnur Jónssons utgave fra 1908, som også bygger på Reykjabók. Slike utgaver med restituert tekst er ganske vanlige. At teksten er restituert, innebærer at den er rettet på grunnlag av en tekstkritisk undersøkelse av et større materiale, gjerne med tanke på å etablere en tekst som er mest mulig lik den tapte originalen. Derfor er f.eks. de 27 nevnte sekundære strofene skåret bort.

I 1954 gav Einar Ólafur Sveinsson ut sagaen i Íslenzk fornrit på grunnlag av Möðruvallabók, men også denne utgaven har restituert tekst. Selv om Einar Ól. Sveinsson og Finnur Jónsson bygde på forskjellige hovedhåndskrifter, ble de redigerte tekstene deres likevel nokså like.

TIDLIGERE OVERSETTELSER

Njåls saga er blitt oversatt til norsk en rekke ganger tidligere, både til bokmål og nynorsk.[4] Den første helhetlige oversettelsen til norsk kom i 1871 som tillegg til tidsskriftet Folkevennen. Oversetter var skolemannen Karl Linné Sommerfelt, den gang adjunkt ved Bergen katedralskole. I 1896–97 ble sagaen oversatt til landsmål (nynorsk) av Olav Torsson Aasmundstad, og siden har sagaen blitt holdt godt i hevd innenfor begge de norske skriftkulturene.

Frederik Paasche oversatte sagaen for Riksmålsvernets sagaserie (1922), og denne er senere gjenutgitt flere ganger i språklig revidert form. Den er brukt i samleutgaven Norrøn saga (Aschehoug 1989, 1996) og i Thorleif Dahls Kulturbibliotek (1986, 1997). I 1941 utkom en nyoversettelse til bokmål ved professor Hallvard Lie. Også den ble gjenutgitt flere ganger, noe forkortet, blant annet i samleutgaven Islandske ættesagaer (Aschehoug, 1951–54), som Lie selv redigerte.

Aasmundstads nynorsk-oversettelse ble i 1928 revidert av Knut Liestøl og utgitt i Det norske samlagets serie Norrøne bokverk. Denne ble i 1961 igjen revidert av Aslak Liestøl, sønn av Knut. Ingen av landsmålsversjonene var komplette, og dette ønsket Samlaget å rette på. Nye revisjoner ved Jan Ragnar Hagland kom ut i 1996 og 2003. Likevel var det først med Haglands nyoversettelse i samleverket Islendingesagaene (2014)[5] at vi fikk Njåls saga uten forkortelser på nynorsk.

Heller ikke bokmålsutgavene er komplette. Nærmest kommer Lies første versjon fra 1941, som bare har mindre forkortelser.[6] Det er særlig tre temaer som ofte blir beskåret i oversettelsene. Det er skaldestrofer, genealogier og de lange beskrivelsene av rettsprosessene.

Skaldestrofer er ofte sløyfet i de eldre oversettelsene, og en grunn er nok at de knapt lar seg oversette fyllestgjørende. Ofte er den metriske formen like viktig som innholdet, og den lar seg bare delvis gjenskape. Også skaldespråket med sine poetiske omskrivninger, kjenninger og heiti, er vanskelig å forstå for en moderne leser uten forklaring. Strofene er likevel et vesentlig strukturelement i sagaen. De 27 sekundære strofene i Reykjabók er ikke tatt inn i de vitenskapelige utgavene og har derfor ikke heller kommet med i tidligere norske oversettelser. Noen av de første er riktig nok med i Sommerfelts oversettelse (1871), for den er trolig oversatt etter den urestituerte utgaven fra 1772.

I denne oversettelsen er alle strofene med. Oversetteren har forsøkt å gjengi innholdet i strofene på forståelig norsk i en form som likner det gamle strofemønstret. Den vanligste strofeformen skal ha åtte verselinjer med tre trykksterke stavelser og bokstavrim (alliterasjon) i hvert linjepar. Noen kjenninger er oversatt og forklart, men det er ikke gjennomført. I den gamle versformen var det også innrim (assonans), men det er ikke gjennomført i gjendiktningene.

De lange slektsfortegnelsene som gjerne følger med når en viktig person introduseres, er karakteristiske for sagalitteraturen. De kan virke unødvendige for en moderne leser, men de trengs for å plassere personen i konfliktbildet i sagaen. Slektskap sier også mye om personens status og posisjon i samfunnet. Slektsoversiktene er ikke beskåret i denne oversettelsen. Til hjelp for leserne har vi tatt med noen ættetavler bak i denne boken.

Man kan forstå at oversettere har vært fristet til å skjære ned på beskrivelsene av rettsprosessene. Rettsspråket var like stivt og formelt i sagatiden som det er i dag, og i sagaen får vi høre lange rettsformularer gang på gang med bare små variasjoner. Ingen annen saga har en så detaljert fremstilling av rettsprosessene som Njåls saga. Dette er altså et særtrekk ved sagaen og noe som er med på å gjøre den særlig interessant. Forfatteren må ha hatt særlig interesse for rettsspørsmål.

OVERSETTELSEN

Både Paasche og Lie la Finnur Jónssons utgave til grunn for sine oversettelser. Også de nynorske oversettelsene har en restituert tekst. Med denne oversettelsen kommer Njåls saga for første gang på norsk slik sagaen faktisk fremstår i et middelalderhåndskrift. Her er teksten i Reykjabók fulgt tett, uten strykninger eller tilføyelser. Det er bare gjort rettelser der grunnteksten inneholder åpenbare feil som ikke gir mening. Slike rettelser er markert med fotnoter. Det betyr at også alle de 27 «sekundære» strofene for første gang har kommet med i en norsk oversettelse. I hovedsak er teksten i Sveinn Yngvi Egilssons utgave (2003)[7] fulgt, men med et sideblikk til den gamle utgaven fra 1875.[8] Utgaven fra 2003 inneholder en urestituert Reykjabók-tekst.

Det er en utfordring å gjengi Njåls saga på moderne, gangbar norsk og samtidig respektere sagaens litterære stil. Sagaens norrøne språk har, om vi ser bort fra rettsprosessene, en alminnelig, men presis, ukunstlet daglig stil. Forfatteren er meget bevisst i sitt ordvalg, og han skaper ofte allusjoner og kryssreferanser ved å gjenta samme ordbruk. Slik skal det også være på moderne norsk. Noen steder kan det være fristende å «forbedre» teksten, f.eks. ved å innføre variasjon i ordvalget, der forfatteren gjentar samme formuleringer uten at det er noen åpenbar grunn til det. Oversetteren har imidlertid forsøkt å motstå denne fristelsen. Et stiltrekk som det er vanskelig å ta stilling til, er at sagaen hyppig skifter tempus. Det kan gå fra presens til preteritum og tilbake igjen i én og samme setning. Dette bryter med konvensjonene i moderne norsk, og denne variasjonen er derfor her redusert til et minimum. «Historisk presens» er bare brukt der det virkelig kan gi en dramatisk effekt.

Teksten er utstyrt med fotnoter. Det er realopplysninger som kan være nyttige for lesningen, men egentlig fortolkning er forsøkt unngått. Mange av tilnavnene i sagaen er ikke umiddelbart forståelige. Disse er oversatt eller forklart i navneregistret bak. I navneregistret finnes også alle stedsnavn, personnavn samt navn på dyr, våpen, skip etc.

Det er et stort ansvar å oversette og formidle et mesterverk som Njåls saga. Dette arbeidet føyer seg inn i en lang og rik tradisjon. En nyoversettelse er ikke begrunnet med at de gamle oversettelsene er dårlige, men at nye tider stiller nye krav til språk og stil. Eldre oversettelser og utgaver er konsultert med stort utbytte, særlig Paasche, Lie og Hagland, men også oversettelser til andre språk, som Robert Cooks til engelsk (1997)[9] og Kim Lembæks til dansk (2014).[10] Til kommentarer og fortolkninger har Finnur Jónssons utgave (1908),[11] utgaven fra Íslenzk Fornrit (1954) og Örnólfur Thorssons islandske utgave (1996)[12] vært særlig nyttige.

Roy Jacobsen har lest grundig gjennom oversettelsen og gitt råd om språk og stil. Jacobsen kjenner sagalitteraturen bedre enn de fleste og er selv en av våre fremste forfattere. Han har bidratt sterkt til å gi oversettelsen sin språklige form og skal ha stor takk for denne hjelpen.

Thorleif Dahls Kulturbibliotek har gjennom 60 år bidratt til å gjøre sentrale verker fra den eldre verdenslitteraturen tilgjengelig på norsk. Dette er tredje gang stiftelsen utgir Njåls saga,[13] og det sier mye om dette verkets posisjon som en av edelstenene i den europeiske kulturarven. Denne utgivelsen knyttes til markeringen av at det 1. desember 2018 er hundre år siden Island fikk fullt indre selvstyre i personalunion med Danmark. Den islandske sagalitteraturen har hatt stor betydning i Norge gjennom tidene og har dermed knyttet våre to land nært sammen. Derfor er Njåls saga et godt valg når Islands jubileum skal markeres i Norge.

